**ZMLUVA O DIELO**

**uzavretá v zmysle § 536 a nasl. zákona č. 513/1991 Zb. Obchodný zákonník**

**v znení neskorších predpisov**

**Zmluvné strany**

**Objednávateľ**

Základná škola s materskou školou Maximiliána Hella

Sídlo: Štiavnické Bane č. 128, 969 81

Štatutárny orgán: Mgr. Pavol Michal, riaditeľ

IČO: 37831127

DIČ: 2021649025

(ďalej len „objednávateľ“)

**Zhotoviteľ**

Názov : .....................

Sídlo: .....................

Štatutárny orgán: .....................

IČO: .....................

DIČ: .....................

IČ DPH: .....................

Zapísaný: .....................

(ďalej len „zhotoviteľ“)

**Preambula**

Táto zmluva o dielo je výsledkom procesu verejného obstarávania zákazky na uskutočnenie stavebných prác podľa Príručky pre prijímateľa a projektového partnera pre projekty financované z Finančného mechanizmu EHP a Nórskeho finančného mechanizmu 2014 – 2021. Táto zmluva sa uzatvára v rámci projektu „ClimaEdu Centre“, financovaného z Grantov EHP/Nórskych grantov a štátneho rozpočtu Slovenskej republiky.

**Článok 1**

**Predmet zmluvy**

* 1. Predmetom zmluvy je vykonanie stavebných prác „**ClimaEdu showroom - výstavná miestnosť jazierka so zásobou vody**“(ďalej len „dielo“).
  2. Zhotoviteľ sa zaväzuje, že dielo vykoná:
     + za podmienok stanovených v tejto zmluve,
     + v rozsahu podľa položkového rozpočtu stavby, ktorý je Prílohou č. 1 tejto zmluvy.
  3. Zhotoviteľ sa zaväzuje vyhotoviť dielo vo vlastnom mene a na vlastnú zodpovednosť.
  4. Objednávateľ sa zaväzuje dielo po zhotovení a odstránení všetkých závad a nedorobkov prevziať a zaplatiť zhotoviteľovi dohodnutú cenu diela.

**Článok 2**

**Čas plnenia predmetu zmluvy**

* 1. Zmluvné strany sa dohodli, že predmet zmluvy bude záväzne plnený v nasledovných termínoch:
     1. odovzdanie staveniska: do 3 dní od účinnosti zmluvy,
     2. začatie vykonávania diela: do 3 dní od odovzdania staveniska,
     3. ukončenie diela: do 30 dní od odovzdania staveniska.
     4. uvoľnenie staveniska: do 3 dní po úplnom odovzdaní a prevzatí predmetu zmluvy.

Dohodnuté termíny uvedené v bode 2.1 sú **termíny** konečné a neprekročiteľné.

* + 1. Ak v dôsledku prípadov vyššej moci dôjde k ohrozeniu termínu plnenia predmetu zmluvy, je zhotoviteľ povinný okamžite oznámiť objednávateľovi výslednú situáciu ohľadne možnosti zhotovenia diela. Ak bude treba, zmluvné strany dohodnú úpravu zmluvných vzťahov v termínovej časti, formou uzatvorenia písomného dodatku k tejto zmluve.
    2. Pod výrazom „vyššia moc" sa rozumejú všetky okolnosti, ktoré sa nedajú naplánovať ani prekonať po podpísaní tejto zmluvy, a ktoré sa dajú považovať za neodvratné a neobyčajné udalosti ako napríklad vojna, požiar, záplavy, extrémne poveternostné podmienky znemožňujúce výkon stavebnomontážnych prác, alebo iné katastrofy, štrajky, a všetky ostatné udalosti, ktoré sú mimo vplyvu zmluvných strán.
    3. Ak nastane situácia vyššej moci podľa bodu 2.1.5., upozorní zhotoviteľ bez zbytočného odkladu, najneskôr však do dvoch pracovných dní po vzniku vyššej moci objednávateľa, objasní mu príčinu a jej predpokladané ukončenie, ak sa to dá, podľa povahy, predpokladať. Zhotoviteľ pokračuje v plnení svojich záväzkov podľa zmluvy a musí hľadať všetky dostupné alternatívne prostriedky pre plnenie zmluvy, ktoré mu nebránia udalosti vyššej moci. Za okolnosti vyššej moci sa nepovažujú napríklad prerušenie dodávok energií, zdržanie dodávok subdodávateľov zhotoviteľovi, vadný materiál, zásahy úradov alebo nezískanie úradných povolení, pokiaľ k nim nedošlo z dôvodov výskytu okolností vyššej moci.
  1. Ukončením prác sa rozumie ich riadne odovzdanie objednávateľovi písomným protokolom o odovzdaní a prevzatí, v ktorom bude oboma zmluvnými stranami stanovené, že dielo je odovzdané a prevzaté bez vád a nedorobkov.
  2. Ak zhotoviteľ bude v omeškaní s odovzdaním predmetu zmluvy podľa zmluvného termínu, bude objednávateľ žiadať zmluvnú pokutu, ktorú si zmluvné strany dohodli v článku 7 tejto zmluvy.
  3. Ak objednávateľ zastaví práce na predmete zmluvy z dôvodov na strane objednávateľa, zhotoviteľ si vykonané práce vyúčtuje pod­ľa stupňa rozpracovanosti a podľa skutočne zdokladovaných nákladov zo strany zhotoviteľa. Ak objednávateľ zastaví práce na predmete zmluvy z dôvodov na strane zhotoviteľa, zhotoviteľ si vykonané práce vyúčtuje pod­ľa stupňa rozpracovanosti a podľa skutočne zdokladovaných nákladov zo strany zhotoviteľa a následne sa od tohto vyúčtovania odpočítajú zmluvné pokuty a náhrada škody, ktorá objednávateľovi konaním zhotoviteľa vznikla.

**Článok 3**

**Cena za predmet zákazky**

3.1 Zmluvná cena za splnenie celého predmetu zmluvy podľa bodu 1.1 je:

Cena diela bez DPH: ......................... EUR, (slovom: .................................... EUR).

K cene bude pripočítaná DPH podľa aktuálneho platného znenia zákona o DPH .

Cena diela s DPH: ......................... EUR, (slovom: .................................... EUR).

Táto cena je dohodnutá ako cena maximálna a nesmie byť prekročená. a je stanovená dohodou zmluvných strán podľa § 3 zákona NR SR č. 18/1996 Z. z. o cenách v znení neskorších predpisov a vyhlášky č. 87/1996 Z. z., ktorou sa vykonáva zákon o cenách v znení neskorších zmien a doplnkov **ako cena maximálna, platná a nemenná počas doby trvania tejto zmluvy.**

3.2 Celková cena za predmet plnenia dohodnutá v bode 3.1 tejto zmluvy je stanovená ako súčet cien všetkých položiek v mene Euro formou záväzného ponukového položkového rozpočtu (výkazov výmer a špecifikácií, ktoré tvoria Prílohu č. 1 tejto zmluvy) podľa stavebných objektov s uvedením množstva merných jednotiek a ceny za mernú jednotku.

V ponukovom položkovom rozpočte sú ocenené všetky položky výkazov výmer, špecifikácií výrobkov, materiálov a zariadení, ktoré požadoval objednávateľ. Ponukový položkový rozpočet tvorí Prílohu č. 1 tejto zmluvy a je jej neoddeliteľnou súčasťou.

3.3 Ak sa niektoré práce alebo činnosti uvedené v položkovom rozpočte nevykonajú zo strany zhotoviteľa, pretože sa tieto ukážu v priebehu prác ako nepot­rebné, budú tieto práce z ceny diela odpočítané, a to v cene podľa položkového rozpočtu.

3.4 Ak sa pri vykonaní diela objaví potreba činností nezahrnutých do rozpočtu, pokiaľ tieto činnosti neboli predvídateľné v čase uzavretia zmluvy (naviac práce), budú tieto naviac práce realizované na základe dodatku k tejto zmluve.

3.5 Postup úpravy ceny pri zúžení, resp. rozšírení predmetu plnenia podľa Zmluvy o dielo bude nasledovný:

3.5.1 každá zmena vyvolaná objednávateľom alebo zhotoviteľom oproti ocenenému výkazu výmeru (ďalej rozpočet), bude zapísaná v stavebnom denníku a podpísaná zástupcami zhotoviteľa a objednávateľa,

3.5.2 v prípade súhlasu zmluvných stránso zmenou, vypracuje zhotoviteľ súpis naviac prác k rozpočtu, ktorý bude obsahovať:

* 1. rekapituláciu ceny objektu, ktorá bude obsahovať cenu z rozpočtu, cenu jednotlivých dodatkov k rozpočtu a cenu spolu,
  2. položkovite ocenený výkaz výmer naviac prác,
  3. položkovite ocenený odpočet ceny menej prác,
  4. kópiu zápisov zo stavebného denníka,

3.6 Zhotoviteľ bude predkladať súpisy naviac prác k rozpočtom objednávateľovi na odsúhlasenie, pričom objednávateľ ich odsúhlasí, príp. vráti neodsúhlasené s odôvodnením nesúhlasu do piatich pracovných dní od ich obdržania. Súpis naviac prác k rozpočtu, odsúhlasený zo strany objednávateľa i zhotoviteľa bude podkladom pre uzavretie zmluvy na naviac práce podľa bodu 3.4 tejto zmluvy v prípade naviac prác, resp. pre uzavretie dodatku k tejto zmluve v prípade menej prác.

**Článok 4**

**Platobné podmienky a fakturácia**

* 1. Zmluvné strany sa dohodli, že objednávateľ neposkytne zhotoviteľovi žiaden preddavok na predmet zmluvy. Právo fakturovať vzniká zhotoviteľovi až po odovzdaní a prebratí celého diela podľa článku 1 bod 1.1, vrátane prípadných prác naviac. Objednávateľ preberie dielo až  po odstránení všetkých vád a nedorobkov.
  2. Podkladom pre vystavenie faktúry bude súpis skutočne vykonaných prác a dodávok odsúhlasený stavebným dozorom a zaevidovaný v stavebnom denníku a písomný protokol o odovzdaní a prevzatí diela bez vád a nedorobkov podpísaný oboma zmluvnými stranami. Objednávateľ môže zhotoviteľovi určiť povinnosť vystaviť faktúru, ktorá zúčtuje skutočne vykonané práce a dodávky aj v mimoriadnom termíne, a to po dosiahnutí min. 50% prestavanosti vo finančnom vyjadrení. V prípade, ak bola vykonaná mimoriadna fakturácia pred odovzdaním a prevzatím celého diela, v konečnej faktúre vystavenej podľa bodu 4.1 tejto zmluvy zhotoviteľ fakturuje len doposiaľ nefakturované skutočne vykonané práce a dodávky.
  3. Lehota splatnosti faktúry podľa bodu 4.2. tejto zmluvy bude 30 dní od doručenia faktúry objednávateľovi.
  4. Neoddeliteľnou súčasťou faktúry bude stavebným dozorom odsúhlasený súpis vykonaných prác vrátane prípadných odsúhlasených dodatkov k položkovému rozpočtu v takom rozsahu a podrobnosti, ako je špecifikovaná cena. Zhotoviteľ musí svoje práce vyúčtovať overiteľným spôsobom. Súpisy vykonaných prác musia byť zostavené prehľadne a pritom sa musí dodržiavať poradie položiek a označenie, ktoré je v súlade s oceneným položkovým rozpočtom a popisom prác, ktorý je Prílohou č. 1 tejto zmluvy.
  5. Faktúra musí obsahovať náležitosti v zmysle ustanovení § 3a ods. 1 zákona  
     č. 513/1991 Zb. Obchodného zákonníka v znení neskorších predpisov a budú predkladané v dvoch vyhotoveniach. Ak faktúra nebude úplná alebo bude obsahovať nesprávne údaje vrátane príloh k faktúre, bude takáto faktúra zhotoviteľovi vrátená na opravu alebo doplnenie. Lehota splatnosti začne plynúť odo dňa doručenia opravenej alebo doplnenej faktúry.
  6. Zhotoviteľom predložená faktúra na úhradu musí ďalej obsahovať náležitosti predpísané v zmysle zákona č. 222/2004 Z. z. o DPH v znení neskorších predpisov. Musí obsahovať čiastku DPH. Okrem toho musí obsahovať najmä:
* názov diela,
* predmet úhrady,
* IČO zhotoviteľa, názov zhotoviteľa,
* centrálne číslo zmluvy ZoD (dodatku k ZoD)
* vecne vykonané stavebné práce dokladované odsúhlasenými súpismi,
* čiastku k úhrade spolu,
* splatnosť faktúry.

Faktúra musí okrem týchto údajov obsahovať náležitosti predpísané v zmysle zákona č. 222/2004 Z. z. o DPH v znení neskorších predpisov.

Penalizačná faktúra musí obsahovať:

* predmet penalizácie,
* v prípade penalizačnej faktúry za neuhradenie faktúry musí obsahovať aj výpočet výšky penalizácie na presné počty dní,
* číslo faktúry, za ktorú sa penalizuje, jej splatnosť a sumu v EUR.
  1. Uznanie faktúry vylučuje dodatočné nároky zhotoviteľa.
  2. V prípade zastavenia prác z viny objednávateľa budú vykonané práce fakturované podľa skutočne z dokladovaných nákladov zo strany zhotoviteľa zaevidovaných v stavebnom denníku podľa bodu 4.2 a odsúhlasených stavebným dozorom.

**Článok 5**

**Dodacie podmienky**

5.1 Odovzdanie staveniska:

5.1.1 Objednávateľ je povinný zabezpečiť zhotoviteľovi bezplatné užívanie priestoru staveniska po dobu trvania stavby a dobu potrebnú na vypratanie staveniska.

5.1.2 Poplatky, pokuty a majetkové sankcie za užívanie staveniska po dobu presahujúcu termín vykonania diela, uhrádza zhotoviteľ po celý čas, v ktorom je v omeškaní so svojimi povinnosťami podľa tejto zmluvy.

5.1.3 Zhotoviteľ zabezpečí stráženie staveniska, jeho osvetlenie, čistotu a poriadok na stavenisku na vlastné náklady.

5.1.4 Pri zriadení, usporiadaní, vybavení a likvidácii zariadenia staveniska zhotoviteľ bude dodržiavať ustanovenia osobitného predpisu - zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a osobitných zmluvných, technických a dodacích podmienok, pokiaľ boli v zmluve dohodnuté.

5.1.6 Objednávateľ určí bod napojenia pre odber elektrickej energie, vody, prípadne iných médií pre potreby realizácie diela a bod napojenia na verejnú kanalizáciu a miesta vstupu na stavenisko.

5.2 Realizácia:

5.2.1 Zhotoviteľ je povinný na prevzatom stavenisku, v jeho okolí udržiavať poriadok a čistotu, je povinný priebežne odstraňovať všetky odpady a nečistoty vzniknuté z jeho činnosti, a to na vlastné náklady.

5.2.3 Pri odovzdaní diela je zhotoviteľ povinný usporiadať stroje, výrobné zariade­nia, zvyšný materiál a odpady na stavenisku tak, aby bolo možné dielo riadne prevziať a bezpečne prevádzkovať.

5.2.4 Zhotoviteľ vykonáva činnosti spojené s predmetom diela na vlastnú zodpoved­nosť podľa zmluvy, pričom rešpektuje technické špecifikácie, právne a technic­ké predpisy, vyhlášky platné v SR, najmä stavebný zákon, zákon o bezpečnosti a ochrane zdravia pri práci, vyhlášku o bezpečnosti práce a technických zariadení pri stavebných a montážnych prácach, zákon o životnom prostredí, zákon o odpa­doch a o nakladaní s odpadmi, zákon o ovzduší, zákon o vodách a zákon o požiar­nej ochrane. Zhotoviteľ je povinný preukázateľne poučiť všetkých zamestnancov pracujúcich na stavbe o bezpečnosti a ochrane zdravia pri práci.

5.2.5 Zhotoviteľ zabezpečí pri vykonávaní diela dodržiavanie kvalitatívnych a dodacích podmienok vymedzených projektom, výkazom výmer, STN, stavebným zákonom a úvodnými ustanoveniami cenníkov stavebných prác.

5.2.6 Objednávateľ zodpovedá za to, že riadny priebeh stavebno-montážnych prác na stavbe nebude rušený neoprávnenými zásahmi tretích osôb.

5.2.7 Objednávateľa pri realizácii predmetu plnenia tejto zmluvy bude podľa osobitnej zmluvy zastupovať stavebný dozor. Stavebný dozor je oprávnený vstupovať na pracoviská, do dielní a skladov, kde sa zmluvné výkony a ich súčastí realizujú alebo skladujú.

5.2.8 Stavebný dozor je oprávnený po písomnom súhlase objednávateľa nariadiť zhotoviteľovi akékoľvek zmeny tovarov, kvality a rozsahu prác. Zhotoviteľ je povinný:

* + - zvýšiť alebo znížiť rozsah prác uvedených v zmluve,
    - nevykonať práce, ktoré stavebný dozor na nevykonanie určí,
    - zmeniť druh alebo kvalitu prác,
    - zmeniť výšku, smer, plochu alebo rozmery ktorejkoľvek časti diela, zmeniť postup, termín vykonania prác alebo ich častí.

5.2.9 Zhotoviteľ nevykoná zmeny žiadnych prác bez písomného súhlasu stavebného dozoru. Za zmenu prác sa v zmysle tohto odseku nepovažujú práce, ktorých množstvo sa nezhoduje s množstvom uvedeným v popise prác.

5.2.10 Ak považuje zhotoviteľ pokyny stavebného dozoru za neoprávnené alebo neúčel­né, musí uplatniť svoje výhrady zápisom v stavebnom denníku. Pokyny musí na opätovné požiadanie vykonať, pokiaľ nie sú v rozpore s príslušnými technolo­gickými postupmi, alebo neodporujú právnym predpisom, alebo nariadeniam miestnej alebo štátnej správy. Ak s takými prácami budú spojené práce naviac resp. sa zvýši cena diela, znáša zvýšenú cenu diela objednávateľ. Ak takéto práce ovplyvnia postup prác, objednávateľ pristúpi na primeranú úpravu zmluvy z dôvodu časového sklzu.

5.2.11 Objednávateľ v zastúpení stavebného dozoru bude organizovať kontrolné dni na stavbe minimálne jedenkrát za týždeň.

5.2.12 Objednávateľ, ak môže, poskytne zhotoviteľovi na požiadanie k použitiu alebo spoločnému používaniu:

* + - skladové priestory a plochy pre zariadenie staveniska v dohodnutom  
      rozsahu,
    - vybudované prípojky pre vodu, kanalizáciu a energiu, ku ktorým má  
      vlastnícke, dispozičné alebo iné práva.

5.2.13 Náklady na prevádzkovanie objektov a zariadení, náklady na spotrebu vody, energie a stočné znáša zhotoviteľ.

5.2.14 Zhotoviteľ musí bez meškania a písomne informovať objednávateľa o vzniku akejkoľvek udalosti, ktorá bráni alebo sťažuje realizáciu predmetu obstarávania.

5.2.15 Zhotoviteľ je povinný zabezpečiť účasť svojich zamestnancov na preverovaní svo­jich dodávok a prác, ktoré vykonáva stavebný dozor objednávateľa a projektant stavby a robiť okam­žité opatrenia na odstránenie vytknutých závad a odchýlok od dokumentácie.

5.2.16 Žiadna časť diela nesmie byť zakrytá bez predchádzajúceho súhlasu stavebného dozoru. Zhotoviteľ je povinný umožniť skontrolovanie akejkoľvek časti diela, kto­rá má byť zakrytá. Zhotoviteľ aspoň 2 pracovné dni vopred písomne oznámi stavebnému dozoru, že časť diela bude zakrývať a určí lehotu na vykonanie kontroly, ktorá nesmie byť kratšia ako 2 pracovné dni. Stavebný dozor vykoná kontrolu. V prípade, že ju nevykoná v lehote určenej v písomnom oznámení zhotoviteľa, je zhotoviteľ oprávnený zakryť predmetnú časť diela a objednávateľ je povinný uhradiť náklady dodatočného odkrytia, pokiaľ také odkrytie požaduje. Ak sa však pri dodatočnom odkrytí zistí, že práce boli vykona­né chybne, nesie náklady dodatočného odkrytia zhotoviteľ.

5.2.17 Stavebný dozor je oprávnený dať pokyny, ktoré sú potrebné na vykonanie prác podľa zmluvy zhotoviteľovi v stavebnom denníku.

5.2.18 Spolupôsobenie objednávateľa:

* + - Spolupôsobením objednávateľa sa rozumie plnenie povinnosti objednávateľa, ktoré je nevyhnutné k  riadnemu a  včasnému splneniu povinnosti zhotoviteľa, najmä k  riadnemu a  včasnému vykonaniu diela alebo jeho časti zhotoviteľom a  k  riadnemu a včasnému odstráneniu prípadných vád diela zhotoviteľom.

5.2.19 Objednávateľ v rozsahu nevyhnutne potrebnom poskytne na vyzvanie zhotoviteľa súčinnosť pri zaobstarávaní podkladov potrebných pre realizáciu diela, doplňujúcich údajov, spresnení podkladov, vyjadrení a stanovísk, ktorých potreba vznikne v priebehu plnenia tejto zmluvy. Toto spolupôsobenie poskytne zhotoviteľovi vo vzájomne dohodnutom čase, inak v primeranej lehote.

5.2.20 Objednávateľ zabezpečí účasť kompetentných zástupcov objednávateľa na rokovaniach počas realizácie diela na základe výzvy zhotoviteľa, a zabezpečí priebežné prerokovanie predkladaných návrhov technických a technologických riešení v záujme zabezpečenia plynulého postupu realizácie diela.

5.3 Stavebný denník:

* + 1. Zhotoviteľ je povinný odo dňa prevzatia staveniska viesť stavebný denník v jazyku slovenskom.
    2. Do denníka sa zapisujú všetky skutočnosti rozhodujúce pre plnenie zmluvy, najmä údaje o časovom postupe prác a ich kvality, zdôvodnenie odchýlok vykonávaných prác od projektovej dokumentácie, údaje dôležité pre posúdenie hospodárnosti prác a údaje nevyhnutné pre posúdenie prác orgánmi štátnej správy. Počas pracovnej doby musí byť denník na stavbe trvale prístupný. Povinnosť viesť stavebný denník končí dňom odstránenia vád a nedorobkov zistených pri odovzdávacom a preberacom konaní.
    3. Záznamy v stavebnom denníku je oprávnený robiť stavbyvedúci. Okrem stavbyvedúceho sú oprávnení robiť záznamy - projektant, stavebný dozor objednávateľa, prípadne ním poverený zástupca, orgány štátneho staveb­ného dohľadu, prípadne iné oprávnené orgány štátnej alebo verejnej správy.
  1. Odovzdanie:
     1. dielo sa považuje za dokončené dňom odovzdania a prevzatia diela objednávateľovi písomným protokolom o odovzdaní a prevzatí diela a musí byť v ňom vyjadrené, že dielo je odovzdané bez vád a nedorobkov.
     2. prevzatie predmetu diela alebo jeho časti môže byť odmietnuté pre chyby, vady alebo nedorobky a to až do termínu ich odstránenia,
     3. zhotoviteľ je povinný najneskôr 15 kalendárnych dní vopred písomne oznámiť objednávateľovi, kedy bude dodávka alebo jej časť pripravená na odovzdanie,
     4. zhotoviteľ je povinný vykonať komplexné vyskúšanie odovzdávanej časti diela,
     5. zhotoviteľ je povinný pri preberacom konaní odovzdať objednávateľovi:
  + stavebný denník;
  + certifikáty k dodaným materiálom a/alebo tovarom

Absencia niektorého z týchto dokladov je dôvodom pre nezačatie preberacieho konania,

* + 1. Zhotoviteľ je na preberacie konanie povinný pripraviť návrh zápisu v písomnej forme.
    2. Ak objednávateľ odmieta dodávku prevziať, je povinný uviesť dôvody. Po odstránení nedostatkov, vád a nedorobkov sa preberacie konanie opakuje a spíše sa dodatok k pôvodnému zápisu.
    3. Zhotoviteľ je povinný vypratať stavenisko do 3 dní od odovzdania a prevzatia diela a upraviť stavenisko tak, ako mu to ukladá zmluva a projektová dokumentácia.
  1. Osobitné technické podmienky:
     1. Zhotoviteľ sa zaväzuje, že nepoužije technológie, ktoré sú v rozpore s projektovou dokumentáciou a platnými technickými, bezpečnostnými alebo hygienickými predpismi a normami.
     2. Zhotoviteľ sa zaväzuje, že zabráni tomu, aby sa v prevádzke nachádzali stroje a mechanizácia s neplatnou revíziou, ktoré svojim technickým stavom nezodpovedajú schváleným podmienkam pre ich prevádzku.

**Článok 6**

**Zodpovednosť za vady a záruky**

* 1. Zhotoviteľ ručí za to, že predmet plnenia má v dobe prevzatia zmluvne dohodnuté vlastnosti, že zodpovedá technickým normám a predpisom SR, a že nemá vady, ktoré by rušili, alebo znižovali hodnotu alebo schopnosť jeho používania k zvyčajným alebo v zmluve predpokladaným účelom.
  2. Ak odovzdané dielo bude mať vady, má objednávateľ právo na dodatočné bezplatné odstránenie vady.
  3. Na žiadosť objednávateľa je zhotoviteľ povinný bez zbytočného odkladu vady diela odstrániť, i keď neuznáva, že za vady zodpovedá. V sporných prípadoch nesie náklady až do rozhodnutia o reklamácii zhotoviteľ.
  4. Ak je vada, ktorá podstatne ovplyvňuje použiteľnosť dodávky zavinená zhotoviteľom a objednávateľovi vznikla z dôvodu vady škoda, je zhotoviteľ povinný uhradiť objednávateľovi túto škodu v zmysle § 373 a nasl. Obchodného zákonníka.
  5. Zhotoviteľ zaručuje, že dielo bude mať vlastnosti v zmysle projektu po dobu 60 mesiacov odo dňa protokolárneho odovzdania diela. Zmluvnými stranami bolo dohodnuté, že záručná doba na použité  technológie bude podľa údajov výrobcov, min. však 60 mesiacov.
  6. Zhotoviteľ zároveň zodpovedá za to, že sa dodávka diela zhoduje s údajmi v sprievodných dokladoch. Zhotoviteľ sa zaväzuje, že počas záručnej doby odstráni vady diela bezplatne, a to bez zbytočného odkladu po uplatnení oprávnenej reklamácie, najneskôr do 7 dní alebo v inej lehote, ktorá ak táto bude dohodnutá na úrovni poverených zástupcov zmluvných strán. Ak zhotoviteľ neodstráni tieto vady v dohodnutej lehote a ak lehota nebola dohodnutá bez zbytočného odkladu, najneskôr však do 7 dní po uplatnení reklamácie, je povinný zaplatiť objednávateľovi zmluvnú pokutu za neodstránenie vád počas záručnej doby vo výške 50,- eur za každý aj začatý deň omeškania.
  7. Zhotoviteľ nezodpovedá za vady spôsobené dodržaním nevhodných pokynov daných mu objednávateľom, ak zhotoviteľ na nevhodnosť týchto pokynov upozornil a objednávateľ na ich dodržaní trval alebo ak zhotoviteľ túto nevhodnosť ani pri vynaložení odbornej starostlivosti nemohol zistiť. Prípadné upozornenie na nevhodnosť a taktiež odpoveď na takéto upozornenie je potrebné vykonať vždy písomnou formou zápisom v stavebnom denníku alebo osobitným listom. Vyjadrovanie sa objednávateľa k použitiu ním predložených vecí alebo navrhovaných podkladov, materiálov alebo prvkov alebo uložených pokynov, ak na ich nevhodnosť zhotoviteľ upozornil, je súčasťou povinností objednávateľa poskytnúť zhotoviteľovi spolupôsobenie pri realizácii diela.
  8. Prípadnú reklamáciu vady plnenia predmetu tejto zmluvy je objednávateľ povinný uplatniť u zhotoviteľa v súlade s príslušnými ustanoveniami Obchodného zákonníka v platnom znení.

**Článok 7**

**Zmluvné pokuty**

* 1. Pri omeškaní zhotoviteľa so splnením termínu vykonania celého diela uvedenom v bode 2.1.3 tejto zmluvy, alebo pri omeškaní zhotoviteľa s uvoľnením staveniska podľa bodu 2.1.4 tejto zmluvy má objednávateľ voči zhotoviteľovi právo na zaplatenie zmluvnej pokuty vo výške 0,05 % z ceny celého diela (bez DPH) za každý deň omeškania. Zhotoviteľ je povinný túto zmluvnú pokutu uhradiť.
  2. V prípade omeškania objednávateľa s úhradou peňažných záväzkov zhotoviteľovi (úhrada faktúry) má zhotoviteľ voči objednávateľovi právo na zaplatenie úroku z omeškania vo výške 0,05 % z nezaplatenej sumy. Objednávateľ je povinný  túto zmluvnú pokutu zaplatiť.
  3. Uhradením zmluvnej pokuty nezaniká nárok zmluvných strán na náhradu škody. Zodpovednosť za škodu a povinnosť na náhradu škody spôsobenú druhej zmluvnej strane sa bude riadiť a spravovať príslušnými ustanoveniami Obchodného zákonníka.

**Článok 8**

**Riešenie sporov**

* 1. Ak sa vyskytnú rozpory v dokumentoch a plnení zmluvy majú prioritu:
     + zmluva o dielo,
     + ponuka (vrátane návrhu ceny),
     + technické špecifikácie prác a informácie uvedené v súťažných podkladoch a ich prílohách,
     + všeobecné technické podmienky
  2. Pri rôznosti názorov na vlastnosti hmôt a stavebných dielcov, pre ktoré platia všeobecné  
     záväzné skúšobné postupy a o prípustnosti a spoľahlivosti prístrojov, ktoré sa použili pri  
     skúškach, prípadne metód, môže si každá strana dať vykonať materiálno-technické pre­  
     skúšanie štátnym alebo štátom uznávaným skúšobným miestom pre skúšky materiálov.  
     Výsledky týchto skúšok sú záväzné. Náklady na skúšky znáša strana, ktorá spor prehrala.
  3. V prípade sporov, ktoré nebude možné riešiť dohodou zmluvných strán, požiada jedna zo zmluvných strán o rozhodnutie súd.
  4. Spory zmluvných strán neoprávňujú zhotoviteľa zastaviť plnenie predmetu zmluvy.
  5. Zmluvný vzťah sa bude riadiť právnym poriadkom platným na území SR. Spory bude rozhodovať príslušný súd SR, a to v jazyku slovenskom.

**Článok 9**

**Ostatné práva a povinnosti**

* 1. Všetky zmluvné dokumenty sa musia vypracovať v slovenskom jazyku. Všetky hodnoty, výmery, hmotnosti budú označované v slovenskom jazyku.
  2. Zhotoviteľ nesmie bez predchádzajúceho písomného súhlasu objednávateľa previesť záväzky zo zmluvy na tretiu osobu.
  3. Zhotoviteľ nesmie bez predchádzajúceho písomného súhlasu objednávateľa previesť na inú osobu akékoľvek pohľadávky, ktoré mu vzniknú podľa tejto zmluvy.
  4. Zhotoviteľ sa zaväzuje, že umožní všetkým kontrolným subjektom, vrátane Úradu vlády Slovenskej republiky, Ministerstva financií Slovenskej republiky, Úradu pre finančný mechanizmus, Ministerstva zahraničných vecí Nórskeho kráľovstva, Výboru pre finančný mechanizmus, Úradu generálneho audítora Nórskeho kráľovstva a ďalším kontrolným orgánom a orgánom oprávneným na výkon kontroly v zmysle príslušných právnych predpisov SR, ako aj všetkým subjektom povereným týmito inštitúciami vykonať kontrolu dokladov súvisiacich s plnením tejto zmluvy, a to po celú dobu povinnej archivácie týchto dokumentov, určenou v súlade s platnými právnymi predpismi SR.
  5. Obidve zmluvné strany sa zaväzujú zachovať mlčanlivosť o akýchkoľvek poskytnutých  
     údajoch a informáciách, okrem informácií, ktoré je potrebné zverejniť podľa zákona.
  6. Zhotoviteľ je oprávnený zverejniť názov diela, cenu diela, termíny realizácie diela, fotografie zrealizovaného diela, a to na účel informovania o základných parametroch diela ako stavby zrealizovanej zhotoviteľom, najmä na jeho web stránke a v referenčných listoch predkladaných do súťaží, v ktorých sa zhotoviteľ uchádza o realizáciu iných stavieb. Fotografie zrealizovaného diela je zhotoviteľ oprávnený použiť i pri prezentácii svojej spoločnosti a svojej činnosti v médiách formou reklamy.
  7. Zmluvné strany súhlasia, aby oprávnení zamestnanci Pôdohospodárskej platobnej agentúry, Ministerstva pôdohospodárstva a rozvoja vidieka Slovenskej republiky, orgánov Európskej únie a ďalšie oprávnené osoby, v súlade s právnymi predpismi Slovenskej republiky a predpismi Európskej únie, vykonali voči zmluvným stranám kontrolu/audit dokumentácie a vecnú kontrolu skutočností súvisiacich s vykonaním obstarávania na predmet plnenia podľa tejto zmluvy, skutočností súvisiacich s realizáciou predmetu plnenia podľa tejto zmluvy a skutočností súvisiacich s poskytnutím nenávratného finančného príspevku na základe Zmluvy o poskytnutí nenávratného finančného príspevku uzavretej s Pôdohospodárskou platobnou agentúrou. Zmluvné strany sa zaväzujú kontrolu strpieť a poskytnúť týmto osobám nevyhnutnú súčinnosť.

**Článok 10**

**Odstúpenie od zmluvy**

* 1. Od zmluvy možno odstúpiť v prípadoch, ktoré stanovuje Zmluva a § 344 a násl. Obchodného zákonníka. Zhotoviteľovi prináleží náhrada iba za skutočne vykonané práce.
  2. Odstúpenie od zmluvy musí byť štatutárnemu orgánu druhej zmluvnej strany oznámené písomne, a doručené doporučenou poštovou zásielkou s doručenkou do vlastných rúk.
  3. Objednávateľ môže okrem prípadov uvedených na inom mieste tejto zmluvy odstúpiť od zmluvy v prípade, že zhotoviteľ mešká so splnením termínu vykonania diela, alebo čiastkového termínu dohodnutého v zmluve alebo jej prílohách a ak márne uplynie dodatočne stanovená lehota na plnenie.
  4. Zhotoviteľ môže odstúpiť od zmluvy v prípade, ak objednávateľ neplní svoje zmluvné  
     povinnosti a tým zhotoviteľovi znemožní vykonávanie diela. Musí však vyzvať objednávateľa a určiť mu dodatočne primeranú lehotu na splnenie záväzkov vyplývajúcich zo zmluvy a písomne vyhlási, že v prípade neplnenia aj po stanovenom termíne od zmluvy odstúpi.
  5. Stavebné práce a dodávky realizované ku dňu odstúpenia od zmluvy sa vyúčtujú podľa  
     zmluvných cien v preukázateľnom rozsahu v súlade s bodom 2.4 tejto zmluvy.

**Článok 11**

**Záverečné ustanovenia**

* 1. Všetky dokumentácie, doklady, dokumenty budú vypracované v slovenskom jazyku.
  2. Pokiaľ v tejto zmluve nebolo dohodnuté niečo iné, vzájomné vzťahy zmluvných strán sa  
     riadia ustanoveniami Obchodného zákonníka a subsidiárne ustanoveniami Občianskeho  
     zákonníka a právnymi predpismi SR.
  3. Akékoľvek písomnosti podľa tejto zmluvy sa doručujú na adresu tej ktorej zmluvnej strany písomne, štatutárnemu zástupcovi druhej zmluvnej strany doporučenou poštovou zásielkou s doručenkou do vlastných rúk.
  4. Ak sa podľa predchádzajúcich ustanovení doručovanú zásielku nepodarí riadne doručiť, považuje sa zásielka za doručenú piatym dňom od dňa odoslania zásielky.
  5. Táto zmluva je vypracovaná v štyroch vyhotoveniach, z ktorých tri dostane objednávateľ a jeden zhotoviteľ.
  6. Táto zmluva nadobúda platnosť dňom jej podpisu oboma zmluvnými stranami. Zmluva nadobúda účinnosť deň nasledujúci po dni zverejnenia v zmysle §47a Občianskeho zákonníka. Zmluvné strany sú si vedomé skutočnosti, že zmluva, ako aj všetky jej prípadné dodatky, môže byť zverejnená na webovom sídle správcu programu.

**Článok 12**

**Prílohy zmluvy**

12.1 Prílohy, ktoré tvoria nedeliteľnú súčasť tejto zmluvy sú:

* Príloha č. 1 – Ponukový položkový rozpočet stavby

V Štiavnických Baniach, dňa : V ....................... dňa ..........

Za objednávateľa : Za zhotoviteľa :

................................................................... ...............................................................

Mgr. Pavol Michal xxx

riaditeľ konateľ